Mogens Kjeldsen er vognmand og kører mange patienttransporter for Region Nordjylland. Men efterhånden kan det ikke længere betale sig at køre med den slags kunder. - Det er sådan set en underskudsforretning. Turen koster måske kun 200 kroner, men bøden koster 510 kroner. Det hænger jo ikke sammen, siger Mogens Kjeldsen. Han er flere gange blevet straffet med en parkeringsafgift, når han ifølge et krav fra regionen og NT skal hjælpe kunderne op til lægeklinikken på 3. sal i centrum af Aalborg. - Grunden til at vi får parkeringsafgiften, der er fordi vi holder med hjulene oppe på fortovskanten, for at undgå at genere bybustrafikken. Vi skal så tæt på indgangen som muligt, da det ofte er meget dårligt gående patienter, vi skal aflevere, siger han. Parkeringskontrol Nord fastholder, at man ikke kan tage hensyn til særlige tilfælde. og heller ikke på Christiansborg har man planer om at ændre loven. - Ser man på det enkelte tilfælde, lyder det jo helt vanvittigt, at det skal være så firkantet, men som udgangspunkt tror jeg, at det er en god ide, at det er ulovligt at holde på fortovet. I øvrigt er det op til kommunerne at definere, hvordan deres parkeringspolitik er. Så jeg er sikker på, at hvis kommunen vil, så kan der findes en løsning, siger Folketingsmedlem i transportudvalget Rasmus Prehn (Soc. Dem.).

Referat:
Kritikken af Parkeringskontrol Nord fortsætter. En nordjysk vognmand klager nu også over de alt for stringente parkeringsvagter, efter vi i her på TV2/Nord i går kunne fortælle om en kvinde, der skulle betale parkeringsafgift for at holde uden for sin egen indkørsel.